CELEX: 32018D0501
Language: sl
Date: 2018-03-22 00:00:00
Title: Izvedbeni sklep Komisije (EU) 2018/501 z dne 22. marca 2018 o priznanju Sultanata Oman v skladu z Direktivo 2008/106/ES Evropskega parlamenta in Sveta glede sistemov za usposabljanje pomorščakov in izdajanje spričeval pomorščakom (notificirano pod dokumentarno številko C(2018) 1640) (Besedilo velja za EGP. )

26.3.2018   
            
            
               SL
            
            
               Uradni list Evropske unije
            
            
               L 82/15
            
         IZVEDBENI SKLEP KOMISIJE (EU) 2018/501
   z dne 22. marca 2018
   o priznanju Sultanata Oman v skladu z Direktivo 2008/106/ES Evropskega parlamenta in Sveta glede sistemov za usposabljanje pomorščakov in izdajanje spričeval pomorščakom
   
      
         (notificirano pod dokumentarno številko C(2018) 1640)
      
   
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Direktive 2008/106/ES Evropskega parlamenta in Sveta z dne 19. novembra 2008 o minimalni ravni izobraževanja pomorščakov (1) in zlasti člena 19(3) Direktive,
   ob upoštevanju naslednjega:
   
               (1)
            
            
               V skladu z Direktivo 2008/106/ES se lahko države članice odločijo, da z overitvijo priznajo ustrezna spričevala o usposobljenosti ali visoki usposobljenosti pomorščakov, ki so jih izdale tretje države, če je zadevno tretjo državo priznala Komisija. Navedene tretje države morajo izpolnjevati vse zahteve Konvencije o standardih za usposabljanje, izdajanje spričeval in ladijsko stražarjenje pomorščakov Mednarodne pomorske organizacije iz leta 1978 (v nadaljnjem besedilu: konvencija STCW).
            
         
               (2)
            
            
               Nizozemska je z dopisom z dne 19. avgusta 2015 zahtevala priznanje Sultanata Oman. Na podlagi zahtevka je Komisija vzpostavila stik z omanskimi organi Omana, da bi ocenila njihov sistem za usposabljanje in izdajanje spričeval, s čimer bi preverila, ali Sultanat Oman izpolnjuje vse zahteve konvencije STCW in ali so bili sprejeti ustrezni ukrepi za preprečevanje goljufij, povezanih s spričevali. Pojasnjeno je bilo, da bo ocena temeljila na rezultatih inšpekcijskega pregleda za ugotavljanje dejstev, ki ga bodo opravili strokovnjaki Evropske agencije za pomorsko varnost (v nadaljnjem besedilu: Agencija)
            
         
               (3)
            
            
               V inšpekcijskem pregledu, ki je potekal avgusta 2016, je bilo opredeljenih več področij, ki so jih morali omanski organi ustrezno obravnavati, vključno s pomanjkljivostmi v zvezi s postopki upravljanja kakovosti, odobritvijo izobraževalnih programov in tečajev strokovnega usposabljanja ter dejavnostmi mednarodne višje šole za pomorstvo (International Maritime College of Oman, v nadaljevanju: IMCO). Januarja 2017 so omanski organi predložili prostovoljni načrt popravljalnih ukrepov.
            
         
               (4)
            
            
               Na podlagi rezultatov inšpekcijskega pregleda in prostovoljnega načrta popravljalnih ukrepov je Komisija ocenila sistem za usposabljanje in izdajanje spričeval v Sultanatu Oman. Komisija je maja 2017 omanskim organom predložila poročilo o oceni, v katerem je sklenila, da je prostovoljni načrt popravljalnih ukrepov obravnaval vse pomanjkljivosti, razen dveh ugotovitev v zvezi s postopkom odobritve programa usposabljanja IMCO in zaključkom gradnje centra za usposabljanje glede varnosti v tej izobraževalni ustanovi.
            
         
               (5)
            
            
               Organi Omana so julija 2017 predložili nadaljnje popravljalne ukrepe, s katerimi so obravnavali navedeni ugotovitvi.
            
         
               (6)
            
            
               Komisija je na podlagi vseh zagotovljenih informacij sklenila, da so organi Omana sprejeli ukrepe za uskladitev omanskega sistema za usposabljanje pomorščakov in izdajanje spričeval pomorščakom z zahtevami konvencije STCW.
            
         
               (7)
            
            
               Končni rezultat ocene kaže, da Sultanat Oman izpolnjuje zahteve konvencije STCW ter je obravnaval vse ugotovljene pomanjkljivosti in sprejel ustrezne ukrepe za preprečevanje goljufij v zvezi s spričevali.
            
         
               (8)
            
            
               Države članice so prejele poročilo o rezultatih ocene.
            
         
               (9)
            
            
               Ukrepi iz tega sklepa so v skladu z mnenjem Odbora za varnost na morju in preprečevanje onesnaževanja z ladij –
            
         SPREJELA NASLEDNJI SKLEP:
   Člen 1
   Sultanat Oman se prizna za namene člena 19 Direktive 2008/106/ES glede sistemov za usposabljanje pomorščakov in izdajanje spričeval pomorščakom.
   Člen 2
   Ta sklep je naslovljen na države članice.
   
      V Bruslju, 22. marca 2018
      
         
            Za Komisijo
         
         Violeta BULC
         
            Članica Komisije
         
      
   
   
      (1)  UL L 323, 3.12.2008, str. 33.